শামসুজ্জামান খান: এটা কোনো মতেই চলতে দেয়া উচিত না। এখানে প্রাথমিক পর্যায়ে বাংলাই চর্চা করা উচিত। পরবর্তীকালে একটা বিদেশি ভাষা শিখতে হবে। যেহেতু আমাদের এখানে অন্য কোনো ভাষার উপযুক্ত অবকাঠামো নাই, ইংরেজি শেখারই অবকাঠামো আছে। এখন পর্যন্ত গ্রামগঞ্জে ইস্কুলে ইংরেজি পড়ানো সম্ভব। ফরাসি পড়ানোর অবকাঠামো নাই। স্প্যানিশ পড়ানোর অবকাঠামো নাই। এমনকি আরবিরও অবকাঠামো নাই। সেই জন্য ইংরেজিটা দ্বিতীয় ভাষা হিসেবে শিখতে হবে। এবং আন্তর্জাতিক ক্ষেত্রে যোগাযোগ রক্ষার জন্যে একটি বিদেশি ভাষা লাগবেই। সেটা ফরাসি ভাষা হতে পারে। স্প্যানিশ ভাষাও হতে পারে। এই দুটি বেশি প্রচলিত। আরবিও মোটামুটি চলে। কিন্তু এই দ্বিতীয় ভাষাটিকে আমরা গুরুত্ব দিয়ে দেখছি না। অথচ পশ্চিমবঙ্গ, শুধু পশ্চিমবঙ্গ না, গোটা ভারতেই মাতৃভাষা তো বটেই হিন্দিটাও ভালো করে জানে। তার সঙ্গে সঙ্গে ইংরেজি এত সুন্দর করে বলতে পারে, যেন এটাও ওদের মাতৃভাষা। ওরা অনেক এগিয়ে গেছে। আমি একটা উদাহরণ দিই। আমাদের এখানকার সাহিত্য অত্যন্ত উঁচু মাপের সাহিত্য। আমাদের এখানে ছ’সাতজন সাহিত্যে নোবেল পেতে পারত। যেমন বিভূতিভূষণ বন্দোপাধ্যায় পেতে পারতেন। মানিক বন্দোপাধ্যায় পেতে পারতেন। জীবনানন্দ দাশ পেতে পারতেন। নজরুল পেতে পারতেন। অমিয়ভূষণ মজুমদার পেতে পারতেন। সতীনাথ ভাদুড়ী পেতে পারতেন। কিন্তু ভালো অনুবাদক নেই বলে হয় না। ইংরেজি ভাষার জন্য কায়সার হক আর ফখরুল আলম, এই দুজন ছাড়া পাই না। অথচ কলকাতাতেই অন্তত পাঁচশ থেকে সাতশ অনুবাদক আছেন, যারা ভালো অনুবাদ করতে পারেন। এক্ষেত্রে আমাদের সাহিত্যে আন্তর্জাতিক পরিচিতি তেমন পাচ্ছি না।